### Beslutningstema

Det skal besluttes, om forslaget til Lokalplan nr. 161-410 for et boligområde ved [adresse] i Toftlund skal sendes i offentlig høring.

### Sagsfremstilling

På baggrund af et stort ønske om et seniorvenligt boligfællesskab i Toftlund er nærværende planforslag udarbejdet for at muliggøre opførelsen af i alt 30 boliger som tæt-lav bebyggelse. Lokalplanområdet omfatter et tidligere erhvervsområde centralt placeret i Toftlund på hjørnet mellem [adresse] og [adresse]. Området har tidligere huset en møbelvirksomhed, men søges nu omdannet til boligområde i form af tæt-lav bebyggelse, mens der i den sydlige del af området planlægges for udstykning af enkelte åben-lav boligparceller mod Rolighedsvej.

Lokalplanforslaget fastlægger bestemmelser for bebyggelsens ydre fremtræden og omfang, så det sikres, at de nye boliger opføres med en udformning og materialer, der er tilpasset det omgivende miljø og den eksisterende bebyggelse. Bygningerne må således maksimalt opføres med én etage med udnyttelig tagetage med en bygningshøjde på maks. 8,5 m. Med lokalplanen opfordres der endvidere til en mere bæredygtig tankegang, og bebyggelsen kan derfor udover tegl og pudset murværk fremstå med facader i træ, ligesom der kan anvendes grønne tage og der gives mulighed for etablering af LAR-løsninger.

For at muliggøre realiseringen af projektet ophæves bevarende Lokalplan nr. 1.1-12 for Toftlund indenfor planområdet ved vedtagelsen af nærværende lokalplanforslag. Dermed gives mulighed for nedrivning af den bevaringsværdige bygning beliggende [adresse] mødet i Teknik- og Miljøudvalget den 9. nov. 2021.

Planforslaget er blevet screenet i henhold til Miljøvurderingsloven. Det er vurderet, at der ikke skal foretages miljøvurdering af planforslaget.

### Lovgrundlag

Planloven

### Direktøren for Teknik, Klima og Beskæftigelse indstiller,

at planforslaget sendes i offentlig høring i 6 uger fra den 1. juni 2022 til den 13. juli 2022,

at forvaltningen bemyndiges til at vedtage planen administrativt, såfremt der ikke fremkommer bemærkninger under høringen, som medfører væsentlige ændringer af planens bestemmelser, og

at indstillingen sendes videre til Økonomiudvalget og Kommunalbestyrelsen.

### Beslutning

Indstillingen anbefales.